ભૂપતરાય અને શારદાબહેને ચારે દીકરાઓને કઈ રીતે મોટા કર્યા એ તો, દરેક મા-બાપની જેમ, એમનું મન જાણે છે. સૌથી મોટી દીકરી સાવિત્રી તો હજી મૅટ્રિક પાસ થઈ કે, વીસ વરસે તેનાં લગ્ન કરી દીધાં. છોકરો કેન્યામાં, મા-બાપ સાથે હજી વધુ અભ્યાસ કરતો હતો. ત્યારબાદ સૌ હવે બ્રિટનમાં વસતાં હતાં. ભૂપતરાય પોતે નાનપણમાં, મા-બાપની છત્રછાયા ગુમાવી દેતાં, જ્ઞાતિની બૉર્ડિંગમાં ભણીને મોટા થયા. મૅટ્રિક પાસ કરી સરકારી નોકરીમાં કલાર્ક બન્યા. મહેનતુ અને ચોખ્ખી નિયત હોવાથી ધીમે ધીમે આગળ વધતાં, ગાંધીનગરમાં સચિવાલયમાંથી હેડકલાર્ક થઈ રિટાયર્ડ થયા. ત્યાં સુધી અમદાવાદ અત્યાર જેટલું નહોતું વિકસ્યું. સસ્તામાં લોન લઈને, નારણપુરામાં બંગલો બંધાવેલો. જે પાછળથી વેચી દેવો પડ્યો.